b'\n_START_ARTICLE_\nSlovenski Primorec (tednik)\n_START_PARAGRAPH_\nSlovenski Primorec je bil tednik slovenskih kristjanov na Primorskem._NEWLINE_List je v letih 1945-1948 kot tednik vsako sredo izhajal v Gorici. V programu so zapisali, da bo Slovenski Primorec deloval na vseh podro\xc4\x8djih, na katera katoli\xc4\x8dan sme in mora pose\xc4\x8di, da ne bo glasilo nobene politi\xc4\x8dne stranke in da ho\xc4\x8de vzgajati v kr\xc5\xa1\xc4\x8danskem duhu. Kot zna\xc4\x8dilen novi\xc4\x8darski list je prina\xc5\xa1al novice iz \xc5\xbeivljenja Cerkve ter primorskega pode\xc5\xbeelja, posebno iz krajev, ki so bili tedaj pod zavetni\xc5\xa1ko voja\xc5\xa1ko upravo. Njegov prvi urednik je bil gori\xc5\xa1ki rimskokatoli\xc5\xa1ki duhovnik, kanonik in prosvetni delavec Alojz Novak, ko pa so temu italijanske oblasti odvzele dr\xc5\xbeavljanstvo, ker ni hotel priznati italijan\xc5\xa1\xc4\x8dine za svoj sporazumevalni jezik, je od 21. \xc5\xa1tevilke 2. letnika (1946) list vodil kanonik gori\xc5\xa1kega stolnega kapitlja Mirko Brumat. V listu so objavljali najve\xc4\x8dkrat nepodpisani sodelavci, predvsem duhovniki, redki laiki, ki so sodelovali kot npr. Josip Bite\xc5\xbenik, pa so se bali represalij jugoslovanskih politi\xc4\x8dnih oblasti, ki so list preganjale, ga ob vnosu v dr\xc5\xbeavo zaplenile, prina\xc5\xa1alce pa tudi zapirale. Slovenski Primorec je ve\xc4\x8dkrat objavljal polemike z idejno nasprotnimi glasili (Primorski dnevnik, So\xc5\xa1ki tednik). Prina\xc5\xa1al je tudi leposlovne prispevke, izvirno poezijo ter esejisti\xc4\x8dne zapise o znanih Primorcih. Njegov humoristi\xc4\x8dni podlistek Urh in \xc5\xbdef, ki ga je pisal Brumat, je obravnaval predvsem politi\xc4\x8dne razmere na Primorskem._NEWLINE_Slovenskega Primorca je leta 1949 nasledil Katoli\xc5\xa1ki glas (1949-1996), tega pa Novi glas, ki je nastal z zdru\xc5\xbeitvijo Katoli\xc5\xa1kega glasa in Novega lista.'